《玲珑四犯 登德清玉尘峰浮远楼》
清代·杨夔生

叠巇砌蓝，峭岑镵碧，飞楼缥缈云路。浩歌携谢屐，远蹑卢敖步。

危楯玲珑漫抚。倚高寒、鬓丝千缕。半壁晴湍，数峰苍石，霞杪画秋树。

空翠冷，沾衣屦，乍泠泠松籁，如听风雨。雁边秋去远，天澹长烟暮。

乾坤静里堪舒啸，又打起、清时钟鼓。悄延伫。眺绿野，几家桑苧。

作者简介：杨夔生，（1781-1841），字伯夔，金匮人，芳灿子，官顺天蓟州知州。有《真松阁词》六卷。